སྤྱིར་ན་ཨོ་གླིང་རྒྱལ་ཁབ་འདིའི་ནང་ལུས་སེམས་གཉིས་ཀྱི་དབང་པོ་སྐྱོན་ཅན་རིགས་ཀྱི་གྲངས་ཀ་ནི་མི་ཡོངས་ཀྱི་བསྡོམས་འབོར་གྱི་བརྒྱ་ཆ་ས་ཡ་༤།༡ཙམ་ཟིན་གྱི་ཡོད་པ་རེད་འདུག་ལ།དེའི་ནང་ལུས་སེམས་གཉིས་ཀྱི་སྐྱོན་ཅན་དང་།སྙིང་ནད་སོགས་ནད་རིགས་ཀྱིས་རྐྱེན་པའི་རིག་པར་གནོད་སྐྱོན་ཡོད་མཁན།དེ་མིན་སྤྱི་བཏང་ཆ་ནས་བཤད་ན་ང་ཚོའི་མིག་ནང་གི་ཐང་ཐང་ཡིན་ཤག་བྱེད་པའི་རིགས་ལའང་ཞིབ་ཏུ་དཔྱད་ན་མང་ཉུང་དང་ཕྱིར་མངོན་གསལ་དོད་མིན་གྱི་ཁྱད་པར་ལས་སྐྱོན་ཅན་ཡིན་འདུག་ལ།དམིགས་བསལ་དུ་ངའི་ཞབས་ཞུ་སྒྲུབ་ཡུལ་སྤྱི་ཚོགས་ཞབས་ཞུ་ཚོགས་པ་རན་ཙམ་གཞན་ཞིག་གི་འགན་འཛིན་མས་མོ་རང་ལའང་མཚམས་རེར་རིག་པར་གཉའ་གནོན་ཐེབས་པའི་ན་ཚའི་རིགས་ཉུང་ཙམ་ཡོད་པ་རེད་ཅེས་བཤད་བྱུང་ཡང་མོ་ནི་དེ་སྔོན་ང་ཚོའི་སེམས་སུ་མི་བདེ་ཐང་ཡིན་བསམ་པ་ཚོ་ལའང་སྣ་ཚོགས་ནད་གཞི་འདི་འདྲ་ཡོད་པར་སེམས་ཟུར་ལའང་བསམ་བློ་གཏོང་མྱོང་མེད་པ་དེ་རེད།འགན་འཛིན་ལགས་ཀྱིས་ན་ཚ་དེའི་རིགས་ནི་ཕལ་པའི་མིག་ནང་ཧ་ཅང་ཆུང་ཙག་ཡིན་བསམ་སྲིད་ཀྱང་དེ་ནི་མང་པོར་ཡོད་པ་ཞིག་ཡིན།གཙོ་བོ་ན་ཚ་དེའི་རིགས་ཀྱིས་སོ་སོའི་ལས་དོན་དང་སེམས་ཁམས་ལ་གནོད་མི་བྱེད་པ་ཞིག་དགོས།དཔེར་ན་ང་ལྟ་བུར་མཚོན་ན་ལས་དོན་སྒྲུབ་བཞིན་པའི་སྒང་ངའི་རིག་པ་དྭངས་གསལ་མེད་པ་ལྟ་བུ་སྐར་ཆ་བཅུ་གྲངས་ཙམ་བསྡད་ཀྱི་ཡོད།འོན་ཀྱང་ཁྱོད་ཀྱིས་སོ་སོའི་ན་ཚ་ངོས་ཟིན་ནས་དེར་བཅོས་ཐབས་སམ་གཡོལ་ཐབས་བྱེད་དེ་ལས་དོན་ལ་སྐྱོན་མི་བཟོ་བ་ཞིག་དགོས་ཀྱི་ཡོད་པ་རེད་སོགས་གསུངས་བྱུང་།